คัด 2 หุ้นค้าปลีกตัวท็อป แนวโน้มครึ่งปีหลังฟื้น โบรกฯแนะนำ “OVERWEIGHT”
“ข่าวหุ้นธุรกิจออนไลน์” ได้ทำการสำรวจและรวบรวมบทวิเคราะ …
17 ก.ย. 2563

“ข่าวหุ้นธุรกิจออนไลน์” ได้ทำการสำรวจและรวบรวมบทวิเคราะห์หุ้นในกลุ่มค้าปลีก หลังจากมีมาตรการกระตุ้นเศรษฐกิจโครงการ “คนละครึ่ง” ออกมา
ทั้งนี้ บริษัทหลักทรัพย์เคทีบี (ประเทศไทย) จำกัด ระบุในบทวิเคราะห์ (17 ก.ย.2563) ว่า มาตรการกระตุ้นเศรษฐกิจโครงการคนละครึ่งไม่ให้ใช้ที่ร้านสะดวกซื้อ ทั้งนี้ ศบศ.เห็นชอบมาตรการรักษาระดับการบริโภคภายในประเทศ และเพิ่มกำลังซื้อ เสนอครม.ตัดสินใจ 22 ก.ย. ประกอบด้วย
1) โครงการเพิ่มกำลังซื้อให้แก่ผู้มีบัตรสวัสดิการแห่งรัฐ
โดย เพิ่มวงเงินการซื้อสินค้าอุปโภคบริโภคแก่ผู้ถือบัตรสวัสดิการแห่งรัฐ 14 ล้านคน จำนวน 500 บาท/คน/เดือน เป็นเวลา 3 เดือน (ต.ค. – ธ.ค. 63)
2) โครงการ “คนละครึ่ง”
โดยรัฐร่วมจ่าย (Co-pay) 50% จำนวนไม่เกิน 100 บาท/คน/วัน หรือไม่เกิน 3,000 บาท/คน ตลอดระยะเวลาโครงการ สำหรับการจับจ่ายใช้สอยสินค้าประเภทอาหาร เครื่องดื่ม และสินค้าทั่วไป (ไม่รวมล็อตเตอรี่ เครื่องดื่มแอลกอฮอล์ ยาสูบ และการบริการ) ณ ร้านอาหาร/เครื่องดื่ม ร้านค้าทั่วไปที่ไม่ใช่นิติบุคคล เช่น หาบเร่ แผงลอย และไม่ใช่ร้านสะดวกซื้อ ธุรกิจแฟรนไชส์
สำหรับเป้าหมายผู้รับสิทธิ 10 ล้านคน โดยต้องมีสัญชาติไทย อายุ 18 ปีบริบูรณ์ และลงทะเบียนผ่านเว็บไซต์ www.คนละครึ่ง .com และเป้าหมายร้านค้า 100,000 ร้าน สมัครร่วมโครงการได้ที่เว็บไซต์ www.คนละครึ่ง .com หรือแจ้งผ่านสาขาธนาคารกรุงไทย โดยมีระยะเวลาโครงการ ปลายเดือน ต.ค. – ธ.ค.63
ทั้งนี้ มีมุมมองเป็นลบเล็กน้อย โดยคาดว่าบริษัทในตลาดฯจะไม่ได้ประโยชน์โดยตรงจากมาตราการ “คนละครึ่ง” ซึ่งเป็นไปตามคาดหมายก่อนหน้านี้เนื่องจากมีกระแสคัดค้านกลุ่มค้าปลีกขนาดใหญ่ และให้เน้นช่วยเหลือผู้ค้าปลีกรายย่อยมากกว่า ซึ่งทางรัฐได้ออกมาเน้นช่วยรายย่อยซึ่งอาจจะก่อให้เกิดผลลบเชิง Sentiment ต่อหุ้นค้าปลีกที่เป็นร้านสะดวกซื้อ คือ CPALL และ BJC
อย่างไรก็ตาม ยังคงแนะนำ ซื้อ CPALL, ถือ BJC ทั้งนี้ยังคาดว่าในครึ่งปีหลัง หุ้นค้าปลีกจะยังมีการฟื้นตัวขึ้น เพราะภาวะโควิด-19 คลี่คลายไตรมาส 2/2563 เป็นจุดต่ำสุด การใช้จ่ายและการท่องเที่ยวในประเทศฟื้นตัวขึ้น
โดย คงคำแนะนำ “ซื้อ” CPALL ราคาเป้าหมาย 80.00 บาท อิง PER ที่ 35x (+1SD ค่าเฉลี่ยย้อนหลัง 5 ปี) และ “ถือ” BJC ราคาเป้าหมาย 33 บาท อิง Core PER ที่ 28x (-1SD ค่าเฉลี่ยย้อนหลัง 5 ปี)
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน